Fűszerek

Mit nevezünk fűszernek?

Tágabb értelemben: minden olyan anyagot, amely az ételek, italok, élvezeti értékét növeli, kis mennyiségben használatos, ízesít, illatosít, esetleg tartósít.

Szűkebb értelemben: csak az a növényi eredetű élelmianyag fűszer, amelyet ételeink, italaink zamatosítására, színezésére használunk.

Milyen táplálkozás-élettani hatással rendelkeznek a fűszerek?

A fűszerek helyi izgató hatásúak, száj és emésztőrendszer nyálkahártyáját izgatják, vérbőséget okoznak, ennek következtében fokozódik az emésztőnedv elválasztás, nő az étvágy, hatékonyabb a felszívódás, fokozódik a vese és a máj működése. A fűszerek hatása az egészséges szervezetre kedvező. Túlzott használatkor, ill. beteg szervezetnél a hatás negatív is lehet. Diétás élelmezésnél a kerülendő fűszereket egyéb, hasonló ízhatású, de betegséget nem okozó fűszerekkel kell pótolni.

Milyen anyagok adják a fűszerek illat-, íz- és zamatanyagait?

Illóolajok, alkaloidok, glikozidok, balzsamok, gyanták, keserű anyagok, cseranyagok, szerves savak, festőanyagok.

Mit nevezünk illóolajnak? Jellemezze őket kémiailag! Soroljon fel olyan fűszereket, amelyek nagy mennyiségben tartalmaznak illóolajat!

Az illóolajok könnyen illó folyadékok, amelyek a papíron nem hagynak zsírfoltot. 

Kémiailag nem egységes vegyületek. Többnyire terpének vagy származékaik, de lehetnek fenolok, alkoholok, aldehidek, ketonok stb. is. Összesen már több mint 500 ilyen összetevőt ismernek, de egy-egy illóolajban ezekből csak 5-20 vegyület fordul elő. Jellegzetes, kellemes illatúak. Oxigénre, fényre, hőre érzékenyek. Ilyen nemkívánatos oxidált, polimerizált ill. izomer termékek keletkeznek belőlük. Nagy mennyiségben gátolják a gyomornedv elválasztást, értágító, sőt mérgező hatásúak is lehetnek. A legtöbb növényi részben előfordulnak. Üregekben, olajsejtekben raktározódnak szabadon v. glikozidos kötésben.

Nagyobb mennyiségben fordulnak elő: szegfűszegben, köményben, kardamomban, édesköményben, ánizsban, kaporban.

Milyen anyagok a glikozidok? Soroljon fel glikozid tartalmú fűszereket!

A glikozidok olyan vegyületek, amelyek híg savakkal főzve vagy enzimek hatására glikon (szénhidrát) és aglikon részre bomlanak. A szénhidrát rész legtöbbször monoszacharid. Csoportosításuk az aglikon rész alapján történik. Így beszélhetünk alkohol-glikozidokról, fenol-glikozidokról, N-glikozidokról, tio-glikozidokról, és cián-hidrogént fejlesztő glikozidokról. Néhányuk ártalmatlan, de többségük ártalmas lehet túlzott adagoláskor. Az alkohol-glikozidok közé tartoznak a szaponinok, amelyek szegfűszegben, bazsalikomban, citromfűben, rozmaringban fordulnak elő. A vanília hatóanyaga a vanillin, amely fenol-glikozid. Tioglikozid a mustár szinigrin és szinalbin hatóanyaga. A kapribogyó rutin glikozidja flavonol glikozid.
Sorolja fel a magfűszereket!

Fehér vagy angol mustár (Sinapsis alba L.), fekete vagy francia mustár (Brassica nigra Koch.), szerecsendió (Myristica fragrans H. M.)

Sorolja fel a virág-, virágrész fűszereket!

Kapri (Capparis spinosa L.), sáfrány (Crocus sativus L.), sáfrányos szeklice (Carthamus tinctorus L.), szegfűszeg (Eugenia caryophyllata L.)

Sorolja fel a termés fűszereket!

Ánizs (Anisum vulgare Hoffm.), boróka (Juniperus communis L.), bors (Piper nigrum L.), Cayeni bors (Capsici fastigiati B.), csillagánizs (Illicum verum H.), édeskömény (Foeniculum vulgare Mill.), fekete áfonya (Vaccinum mytrillus L.), kapor (Anethum graveolans L.), kardamom (Eletteria cardamommum W.M.), komló ( Humulus lupulus L.), koriander (Coriandrum sativum L.), kömény (Carum carvi L.), paprika (Capsicum annuum L.) szegfűbors (Pimantae dioica /L./ Merill.), vanília (Vanilla plnifolia Andrew.)
Milyen fűszerkeverékeket ismer? Jellemezze őket!
Barbecue: paprika, zellermag, koriander, fekete és Cayenne bors, szerecsendió, vöröshagyma, fokhagyma keveréke. Grill-, vagdalt- szeletben sült húsok, pörköltek, levesek, mártások ízesítője.
Chili: 92%-ban Cayenne borsot, szurokfüvet, fokhagymát és vöröshagymát tartalmazó keverék. Hideg/meleg sültekhez, grillételekhez, pástétomokhoz, halakhoz, tojás-, rizsételekhez használható.
Curry: kurkuma, kardamom, koriander, bors, gyömbér cayenne bors, fokhagyma, szegfűszeg, ánizs. Általában csípős, pikáns ízű, amelyet mártások, halak, szárnyasok, rizs készítéséhez használna Az indiai és az angol konyha kedvelt ízesítőanyaga.

Fines herbes: petrezselyem, tárkony, turbolya, metélőhagyma és más fűszerekből összekevert jellegzetes francia keverék. Levesek, omlettek, belsőségek, bárány- és vadhúsok ízesítőszere.

Grill fűszerkeverék: paprika, bors, zellerlevél, szegfűbors, vöröshagyma, rozmaring van az egyik változatban. A másikban pirospaprika, fokhagyma, szerecsendió és szegfűszeg. Lényeg, hogy pikáns, csípős, rendkívül fűszeres ízhatást lehessen elérni. Szelet húsokhoz, nyársakhoz, tojás- és sajtételekhez, ragukhoz, egytálételekhez ajánlják.
Magyaros fűszerkeverék: majoránna, bazsalikom, kömény, koriander, borsfű, kakukkfű, mustármag, édes-nemes paprika, zeller és só keveréke. Elsősorban magyaros jellegű levesek, mártások, húsételek fűszerezésére ajánlják.

Olasz fűszerkeverék: rozmaring, zsálya, bazsalikom, szurokfű keveréke. Saláták, mártások, paradicsomos ételek készítésére ajánlják.

Provanszi fűszerkeverék: rozmaring, levendula virág, bazsalikom, kakukkfű, babérlevél keveréke. Saláták, húsételek fűszerkeveréke.

Milyen fűszerpótlókat ismer?
Fahéjpótló: 98%-nyi őrölt, pörkölt hüvelyes lisztben 2%-nyi szintetikus fahéjaldehidet kevernek el. Minden olyan ételhez használható, amelyhez őrölt fahéjat használnak.

Vaníliacukor: vivőanyaga a porcukor, amelyben vanillint osztanak szét. Vaníliával készítendő ételekhez használható.

Hogyan kell a fűszereket csomagolni, tárolni?

A fűszereket papírba, kasírozott alumínium fóliába, üvegekbe és polietilén dobozokba csomagolják. A Kotányi és Horváth Rozi fűszereket a jobb eladhatóság és a termékek közötti könnyebb eligazodás érdekében főbb termékcsoportokra tagolták és ezeket különböző színekkel jelölték. 

A papír ill. kasírozott alumínium fóliás papírzacskókba kiszerelt áruk tömege 5-50g lehet.

A kasírozott, merevített aljú zsákocskákba 20-250g fűszert töltenek.

Az üveges fűszerek általában két kiszerelésben 86 ill. 235cm3 űrtartalommal kerülnek forgalomba, míg a polietilén dobozok általában 1200 ill. 3000 cm3 űrtartalmúak.

Tároláskor gondot okozhat a rosszul megválasztott hőmérséklet. Magas hőmérsékleten az aroma- és színanyagok bomlanak, a telítetlen kötésű zsírsavakat tartalmazó fűszerek pedig avasodhatnak. Ezért a tároló helyiség hőmérséklete 18C alatt kell, hogy legyen.
A fűszerek változatlanul víztartalmúkat 60-70% relatív páratartalmú légtérben képesek megőrizni. Ezért tárolásukkor ezt biztosítani kell. Mindezek mellett a tároló helyiség mentes legyen a közvetlen napfénytől, kellemetlen, idegen szagoktól, a rovarok és a rágcsálók jelenlététől. A fűszerbálákat, zsákokat, kartonokat ill. csomagokat tiszta állványzatra vagy száraz fából készült magasított alátétekre, a falaktól vagy más áruktól 20cm-re kell elhelyezni. Célszerű az azonos fűszereket egymásra téve elhelyezni, hogy a csomagokból diffundáló illóolaj ne közvetlenül a égtérbe, hanem egy másik zacskóba kerüljön át. A különböző fűszereket egymástól elkülönítve kell tárolni, hogy egymásnak ne adják át és egymástól ne vegyék át a szagokat, ugyanakkor jól tudjanak szellőzni.
Mit nevezünk ízesítőszereknek?

Azok az anyagok tartoznak ide, amelyek a fűszerekhez hasonlóan kis mennyiségben használatosak ételeink és italaink élvezeti értékének növelése céljából. Javítják ételeink, italaink ízét, zamatát, illatát és színét, de nem növényrészek. Összetételüket tekintve egységes, kémiailag pontosan meghatározható vegyületek.
Melyik az egyetlen ásványi eredetű ízesítőanyagunk? Hogyan fordul elő a természetben?

A só, konyhasó, illetve kősó. Kémiailag NaCl.

A konyhasó a természetben különböző formákban, nagy mennyiségben található. Oldott konyhasó a tengerek vizében átlag 2,7%-nyi mennyiségben fordul elő. Kristályos, szilárd konyhasó pedig a földkéreg legfelső rétegeiben helyenként kiterjedt telepeket képez. Ezek a telepek egykori tengervíz ill. sivatagi lefolyástalan tavak vizének bepárolgása útján keletkeztek, ill. a Kaszpi-tenger térségében ma is keletkeznek.

Milyen ecettípusokat és ecetkészítményeket ismer?

Ecettípusok:
· erjedéses (bor-, gyümölcs-, ételecet)

· fa (étkezési ecetsav)

· szintetikus (ecet esszencia)

· rizsecet

· malátaecet

· alkoholos ecet

Ízesített ecetek: tárkony-, fokhagymás-, mustáros-, citromos-, zeller-, kapros-, csemege ecet.
Gyümölcsecetek: biológiailag a legértékesebbek. Alapanyaguk a gyümölcslé, amelyből először a megfelelő gyümölcsbor, majd a gyümölcsre jellemző ecet készül. Így készül a 6% ecetsavtartalmú fehér és vörösborecet, az 5% ecetsavtartalmú alma- és mézes almaecet. Ezeket főzéshez és salátakészítéshez ajánlják.

1973 óta készítik a Csemege ételecetet, amely 10% ecetsavat, majoránnát, borókabogyót, szegfűszeget, mustármagot, koriandert, antioxidánst és karamellt tartalmaz.

Milyen természetes édesítőszereket ismer?

Méz, szőlő-, gyümölcs-, répa-, nád-, tej-, maláta-, burgonyacukor, répaszirup, keményítőszörp, juharszirup, izoszörp, csicsókalé.

Milyen termékeket és hogyan készítenek répacukorból?
A szacharóz kinyerése a leveleitől és fejrészétől megfosztott cukorrépából történik. A répatesteket mossák, majd keskeny szeletekre vágják. Az így kapott édes szeletekből 80C-os meleg vízzel ún. diffúzőrökben ellenárammal vonják ki a nyers cukoroldatot. A zöldes színű, zavaros folyadék még sok idegen anyagot tartalmaz, ezért tisztítani kell. A nyerslé tisztítása részben kémiai, részben fizikai műveletekkel történik. A kémiai tisztítást mésztejjel végzik. Az így nyert híg levet vákuumban túltelítettre bepárolják. Ez a sűrűlé. A sűrűlevet cukorkristályokkal beoltják, amelyek a kristályosodási folyamatot elindítják. A kiváló kristályos cukor és a telített cukoroldat együttesen a cukorpépet adja. Ebből a két különböző halmazállapotú anyagot centrifugálással választják el egymástól. Az így nyert termék a homokcukor vagy nyerscukor. Ennek színe sárgásbarna a hozzátapadó cukorszörptől. Ezt a szennyezést vizes mosással eltávolítják, és így a kristálycukorhoz jutnak.

A centrifugából kinyert cukorszörpöt ismételten besűrítik, majd újra kristályosítják. Így ismét kristálycukorhoz jutnak a második és harmadik centrifugálással is. Az ezután visszamaradó szörp a sötétbarna színű melasz. A második és harmadik centrifugálásból létrejött kristálycukrot csak finomítás után hozzák forgalomba. Ilyenkor a cukrot vízben feloldják, aktív szénen az oldatot átszűrik, kristályosítják. A végtermék igen fehér színű, finomabb szemcséjű finomított kristálycukor.
A cukorgyártás egyik mellékterméke a melasz, amely még 50% szacharózt, Mn-t, Zn-t, Cu-t, és Na-t tartalmaz. Takarmányozásra és szeszgyártásra használják. Az egészségesebb táplálkozásra törekvő irányzatoknak köszönhetően ezt az értékes alapanyagot emberi fogyasztásra is alkalmassá tették és ma még elsősorban bioboltokban melaszcukor néven forgalmazzák.

A kereskedelembe a cukor többféle változatban kerül forgalmazásra. Ezek a következők:

· kristálycukor

· finomított kristálycukor

· kockacukor

· porcukor

· cukorliszt

· jegeccukor vagy kandiscukor

· süvegcukor

· zselécukor vagy befőzőcukor.

Mit tud a juharszirupról?

Már az É-amerikai indiánok is használták a juharfa leveléből készített édesítőszert. A lényerési eljárás lényege megegyezik a kaucsukfa ill. a nyírfa csapolásával. Kora tavasszal, hóolvadáskor a cukorjuharfák nedveinek áramlása felfokozódik. A fatörzseket megkarcolják és a kicsorgó nedvet edényekbe ill. csőrendszer segítségével felfogják. Az így kapott nyerslé 87-97% vizet, 2-12% cukrot tartalmaz. Ezt a levet forralással besűrítik 67% cukortartalomra. Mintegy 50l nyersléből kapnak 1 liter szirupot. A szirupban gyümölcs- és szőlőcukor mellett 120 mg K, 24 mg Ca, 11mg Mg és némi P található. A juharszirup minősége a begyűjtés folyamán változik. A különböző frakciókat fokolással különböztetik meg.
Az első gyűjtési periódusból származó szirupokat különleges osztályba sorolják. Az ilyen szirupok tiszták, világos borostyánkő színűek és enyhén karamell ízűek. Ezt a szirupot finom édességek, krémek, zselék, gyümölcsmártások, jégkrémek, sütemények, palacsinták ízesítésére ajánlják.

A legértékesebb juharszirup sötét, majdnem fekete színű és intenzív maláta ízű, már majdnem kellemetlenül édes. Ásványianyag tartalma csaknem duplája a különleges minőségű osztályba soroltakénak. Utánízesítésre ajánlják.

Mi a méz? Milyen típusai vannak?

A mézet a mézelő méhek állítják elő a virágok nektárjából és egyéb növényi váladékokból. A méhek a cukortartalmú nedveket (nektárt) felszívják, mézgyomrukban enzimek segítségével invertálják, majd az így kapott híg mézet szájukban besűrítik és viaszból készített lépekbe ürítik. Itt a méz érlelődik, tovább sűrűsödik. Végül a méhek a lépeket viaszfedővel befedik. Ezekből a lépekből a mézet többféle módón termelik ki. A csurgatott méz a lépből saját tömegénél fogva kicsorgó termék. A pergetett mézet a sejtekből centrifugálással távolítják el. Ezek a legértékesebb termékek. Igen nyereséges kitermelési mód a sajtolás, amellyel nem a legmagasabb minőségű termékhez juthatunk. A sajtolás történhet hidegen, ekkor sajtolt méz az áru neve, de történhet melegítéssel kombinálva, ekkor olvasztott mézet kapunk.
Elkülönítjük a mézeket eredetük szerint is. Virágméznek nevezzük a virágok nektárjából előállított mézeket. Ezek lehetnek fajtamézek (pl. akácméz), amikor a méhek a nektárt zömmel egyfajta virágról gyűjtötték, és lehetnek vegyes virágmézek, amikor vagy a méhek gyűjtöttek egyszerre többfajta virágról mézet, vagy a méhész nem különítette el a különböző mézfajtákat. Abban az esetben, ha a méhek nem virágokról gyűjtötték be a nektárt, hanem egyéb növények édes nedveiből, a mézet harmatméznek nevezzük. Ezt gyakran erdei virágméznek is nevezik.

Fajtamézek közül a legkedveltebb az akácméz, amely víztiszta, folyékony halmazállapotú, nehezen kristályosodó. Világossárga színű, nem túl intenzív, de kellemes illatú, íze igen édes, enyhén kesernyés utóízzel. Fontos fajtaméz még a napraforgó-, lucerna-, zsálya-, levendula-, hárs-, menta-, gesztenye- és repceméz.
Csoportosítsa a mesterséges édesítőszereket! Mi a táplálkozástani funkciójuk?

A mesterséges édesítőszerek 2 csoportra oszthatók. Az első csoportban az ún. nem kalorikus mesterséges édesítőszerek tartoznak, amelyek az emberi szervezet számára energiát nem nyújtanak. Ide tartoznak:

· szacharin

· cyclamátok

· maltit v. maltitol

· peptid- és fehérjealapú édesítőszerek

A második csoport tagjai a kalorikus mesterséges édesítőszerek a szervezetben lebomlanak és eközben kevés energiát szolgáltatnak. Ide tartoznak:
· szorbit

· xilit

· mannit

· aceszulfam-K

· neohesperidin
Táplálkozás-élettani szerepük abban van, hogy vagy változatlanul haladnak át az emésztőrendszeren, vagy nem szénhidrát alapúak, vagy pedig csak a májban és a vesében alakulnak át glükózzá. Így mindegyik típus veszélytelen a cukorbetegek számára, mert a vércukor szintet nem növelik, ill. miután nem vagy csak alig adnak energiát, a diétázók is biztonsággal fogyaszthatják őket.

Hogyan kell tárolni az ízesítőszereket?
Az ízesítőszereket általában jól szellőztethető, száraz helyen, lehetőleg polcokra téve, egyéb élelmiszertől elkülönítve kell tárolni. A sók és cukrok tárolásakor a nedvesség kizárásáról kell gondoskodni a csomósodásra való hajlamuk miatt. A méz tárolásakor max. 60% relatív páratartalomról kell gondoskodni.

Mit nevezünk ételízesítőknek? Milyen alapanyagokból készülnek?

Szokták összetett ételízesítő készítményeknek is nevezni őket, mert ezek többféle ízesítő, ill. színező anyag keverékei. Előállításukhoz fűszereket, zöldségeket, eceteket, sót, cukrot és állati eredetű anyagok kivonatát és gyakran egy mesterséges ízfokozó szert, a nátrium-glutamátot használnak fel.
Hogyan készül az asztali mustár, az asztali torma és a ketchup?

Az asztali mustárféléket úgy készítik, hogy a mustármagot megőrlik, az olajtartalom egy részét kisajtolják, a sajtolt lepényt megőrlik, majd keverik vízzel, ételecettel, sóval, fűszerekkel (fekete bors, koriander, gyömbér majoránna). Az így összeállított mustáralapot vagy önmagában, érlelve asztali mustár néven hozzák forgalomba, vagy különböző egyéb ízesítőanyagokkal keverik, érlelik és forgalmazzák. Így kerül a kereskedelembe a reszelt tormával ízesített tormás-, a durvára tört, fekete mustármaggal és borral ízesített dijoni, a fehérborral ízesített fehérboros mustár és a csípős ízű extra erős dijoni mustár.
Az asztali torma reszelt torma, ecet, víz, növényi olaj, cukor, só, antioxidánsok és tartósító-szerek felhasználásával készül. Létezik majonézes, almás és tejszínes változata is.

A ketchup paradicsompüréből készül vöröshagyma, só, ecet, cukor, fűszerek és gombakivonat hozzáadásával. Állományjavítókat, mesterséges színezéket és tartósítószereket is tartalmazhat. Készül csípős és ízesített változatban is.

Milyen paprika és húsalapú ételízesítőket ismer?

Piros Arany: paprikakrém pritaminból, fűszerpaprikából, étolajból, sóból és állományjavítóból, Na-benzoátból, K-szorbátból készül. Csemege, csípős és igen csípős változatban forgalmazzák. A magyaros ételek, sült húsok, hidegkonyhai készítmények ízesítőszere.
Delicatesse paprika krém: pritamin, fűszerpaprika, só, keményítő felhasználásával készül. A magyaros ételek jellegzetes ételízesítője.
Erős Pista: nyers fűszerpaprika, só, állományjavító és tartósítószer felhasználásával készül. Halászléhez, pörköltek és minden olyan ételhez használható, amely nem nélkülözi az erős paprika friss, markáns ízét.

Gulyáskrém: fűszerek, pritamin, fűszerpaprika, paradicsom, vöröshagyma, növényi olaj, cukor, só, Na-glutamát, állományjavítók, K-szorbát, és benzoesav felhasználásával készül. Csemege és csípős változata van. Minden magyaros ételhez használható.

Univer pörköltízesítő krém: fűszerpaprika, vöröshagyma, sűrített paradicsom, só, fűszerek, állományjavító, Na-benzoát, K-szorbát. Pörköltökhöz ajánlják.
Körözött ízesítőkrém: fűszerpaprika, vöröshagyma, só, kömény, állományjavító, Na-benzoát, K-szorbát felhasználásával készülő, különleges igényeket kielégítő készítmény.

Tabasco mártás: Cayeni borsból vagy chili keverékből készül. Igen erős, csípős ízű, ezért óvatosan kell használni. Mártások, sültek, halételek ízesítésére alkalmas.

Chili mártás: chili keverékből víz, cukor, só, olaj, ecet és fűszerek hozzáadásával készített ételízesítő. Gyömbéres és erős változatban is készítik. Elsősorban különböző húsételek ízesítésére ajánlják.

Húskivonattal készült ételízesítők a húsokból a zsíros részek eltávolítása után diffúzőrökben kilúgozott és bepárolt vonadékanyaggal készülnek. Főleg aminosavakból, purinbázisokból és ásványi anyagokból állnak. A húsok mellett ezeket faggyúval és zöldségkivonattal is keverik, majd porítják vagy kockát formálnak belőle. Így készülnek a leveskockák és aromák.
Levesporok, fixek, mártások, alapok, szaftok húskivonatból, sóból, Na-glutamátból, zsírból, fűszerekből, zöldségekből, aromákból és antioxidánsokból, egyesek még lisztből, tejporból, élesztőkivonatból készülnek.

Egészítse ki az idézetet!

A fűszernövények fűszerként használatos részét a növénytani eredet alapján csoportosítják magvakra, termésekre, virágokra és virágrészekre, levelekre, héjrészekre, gyökerekre.

Mik azok az alkaloidák? Jellemezze őket kémiailag! Soroljon fel alkaloid tartalmú fűszereket!

Bázikus természetű anyagok, általában heterociklusos N-tartalmú vegyületek. Többnyire idegmérgek, bódító és fájdalomcsillapító, izgató és élénkítő hatást fejtenek ki. Egy növényfajtában gyakran többféle alkaloida fordul elő, ezek száma lehet 20 is.

Pl.: paprika ( kapszaicin, 

bors ( piperin és piperidin

Nevezze meg a következő fűszereket és egészítse ki az idézetet!

Fahéj

„Kínából származik, de a trópusokon sokfelé termesztik. Örökzöld bokor vagy kistermetű fává fejlődik. Drogja a kérge (Cinnamomi cortex). A 6-7 éves fák 3-5cm vastag ágairól esőben lefejtett, 40-50cm hosszú, 2.5cm széles, 1-3mm vastag kéregdarabok vörösbarna színűek.”

Gyömbér

„Kelet-Indiában honos, de Dél-Ázsiában, Dél-Amerikában és Nyugat-Afrikában is termesztett lágyszárú növény. Drogja a talajban fejlődő, agancsszerűen elágazó rizómája (Zingiberis rhizoma). Az ősi szanszkrit és kínai írások már megemlékeznek róla. Neve a „szarv alakút” jelentő „singabera” szóból származik.”

Soroljon fel 10 levélfűszert, és írjon 3 jellegzetes ételt, amelyet fűszerezne velük!

Babérlevél

Bazsalikom

Kapor

Lestyán

Majoránna

Oregánó

Petrezselyem

Rozmaring

Tárkony

Zeller

Egészítse ki a táblázatot!

	Fajta
	Szín
	íz

	Különleges paprika
	Élénk tüzes-piros, selymes
	Tiszta aromás, édeskés, jellegzetes ízű és illatú, nem vagy alig érezhetően csípős. Készíthető erősen csípős változatban is.

	Csípősségmentes paprika
	Világos piros
	Csípősségmentes, fűszeres, zamatos

	Csemegepaprika
	Tüzes-piros, tájkörzettől függően világosabb vagy sötétebb tónus megengedett
	Jellegzetesen tiszta ízű és illatú, enyhén csípős. Készíthető csípősségmentes és csípős változatban is.

	Édesnemes paprika
	A csemegepaprikánál kevésbé piros, a tájkörzettől függően sárgás vagy sötétebb árnyalatú.
	Jellegzetes ízű és illatú, kissé csípős.

	Félédes paprika
	Piros alapszínű, barnás, sárgás árnyalattal.
	Jellemző tiszta ízű és illatú, kellemesen csípős.

	Rózsapaprika
	Fakó piros színű, barnás-sárgás árnyalattal.
	Jellegzetesen csípős.

	Erős paprika
	Világos barnáspirostól a sárgáig
	Erősen csípős.


Soroljon fel legalább 5 fűszert minőség-megőrzési időtartamával együtt!

	Név
	Papír-, kasírozott zacskó
	Üveg, polietilén doboz

	Babérlevél egész
	3év
	 -

	Bors egész
	3 év
	 -

	Bors őrölt
	10 hónap
	1 év

	Fahéj egész
	2 év
	 -

	Fahéj őrölt
	10 hónap
	1 év


Jellemezze a következő sók állományát!

	Név
	Állomány

	Asztali só
	fehér színű, szagtalan, finom állományú, idegen íztől mentes

	Vákuum asztali só
	apró szemcsenagyságúra őrölt, hófehér színű, kevésbé nedvszívó

	Ömlesztett asztali só
	fehér színű, szagtalan, finom állományú, idegen íztől mentes

	Tengeri só
	magas ásványianyag tartalom, durva/ finom őrlésű változat

	Gomasio
	pörkölt, őrölt szezámmagból és tengeri sóból keverik

	Fűszersó
	só és vmilyen fűszer(növény) keveréke


Egészítse ki a táblázatot!

	Természetes édesítőszerek
	Mesterséges édesítőszerek

	Név
	É
	Név
	É

	Méz
	0.70-0.80
	szacharin
	550

	Szacharóz
	1
	cyclamátok
	30-50

	Glükóz
	0.62-0.70
	maltit
	0.89-0.95

	Fruktóz
	1;1
	aszpartám
	160

	Invertcukor
	1;08
	monellin
	3000

	Keményítőszörp
	0.31-0.42
	szorbit
	0.62-0.70

	Laktóz
	0.27
	xilit
	1

	Maltóz
	0.26
	mannit
	0.45


Egészítse ki az idézetet!

„A méz minőségét összetétele és érzékszervi tulajdonságai határozzák meg. Színe aranysárga vagy barnássárga. Íze aromásan édes, illata tiszta. Íze és illata idegen ízektől és szagoktól mentes. Állománya sűrűn folyó, idegen anyagoktól mentes, fény felé tartva csillogó. A kristályosodás nem csökkenti a méz értékét. Melegítéssel ez az állapot megszüntethető. Melegítésnél a hőmérsékletet nem lehet 60C fölé emelni, mert akkor a méz enzimei inaktiválódnak és ez értékcsökkentő tulajdonság. Romlott a méz, ha savanyú, erjed, pezseg esetleg mesterségesen savanyított.”
Milyen édesítőszerek jellemzése a következő:
„A Whorcestershire szósz malátaecet, melasz, szójakivonat, lila hagyma, fokhagyma, cukor, citromlé, só, szardella, glükóz szirup, cukorkulőr, tamarinde és fűszerek felhasználásával készített angol mártás. Fűszerei a szegfűbors, szegfűszeg, babérlevél, fahéj, szerecsendió, koriander és a kapor. Levesek, sült- és vadas húsok, halételek, pástétomok, sajtételek ízesítője. Az angolos húsételek kedvelt mártása.”
„A miso   készítéséhez a szóját önmagában vagy rizzsel és árpával keverve erjesztik. A denaturált fehérjét lecsöpögtetik, kisózzák, majd 1 évig érlelik. A végeredmény egy krémszerű anyag, amelynek tápértéke a szójamártáshoz és a tamarinhoz hasonlóan igen magas, tekintettel a teljes értékű aminosav készletére, valamint a magas vitamin- és ásványianyag-tartalmára.”

„A gulyáskrém fűszerek, pritamin, fűszerpaprika, paradicsom, vöröshagyma, növényi olaj, cukor, só, Na-glutamát, állományjavítók, K-szorbát, és benzoesav felhasználásával készül. Csemege és csípős változata van. Minden magyaros ételhez használható.”

„A Piros arany paprikakrém pritaminból, fűszerpaprikából, étolajból, sóból és állományjavítóból, Na-benzoátból, K-szorbátból készül. Csemege, csípős és igen csípős változatban forgalmazzák. A magyaros ételek, sült húsok, hidegkonyhai készítmények ízesítőszere.”

„A spagettikrém sűrített paradicsomból, cukorból, vöröshagymából, füstölt szalonnából, sóból, fokhagymából, fűszerekből, Na-glutamátból, állományjavítóból, Na-benzoátból és K-szorbátból készül kimondottan az olasz ételek ízesítésére.”

